b'\n_START_ARTICLE_\nHersey ir Blanchardo situacinis modelis\n_START_PARAGRAPH_\nPaulo Hersey ir Kennetho Blanchardo situacinis modelis \xe2\x80\x93 vienas pagrindini\xc5\xb3 po\xc5\xbei\xc5\xabri\xc5\xb3 \xc4\xaf lyderiavim\xc4\x85. Pagal j\xc4\xaf efektingiausias lyderiavimo stilius toks, kuris kinta priklausomai nuo pavaldini\xc5\xb3 "pasirengimo" laipsnio. Pasirengimas apib\xc5\xabdinimas kaip noras laim\xc4\x97ti, siekti prisiimti atsakomyb\xc4\x99 ir \xc4\xafgyti u\xc5\xbeduo\xc4\x8diai b\xc5\xabtin\xc5\xb3 sugeb\xc4\x97jim\xc5\xb3, \xc4\xafg\xc5\xabd\xc5\xbei\xc5\xb3 bei patyrimo._NEWLINE_Pasek\xc4\x97j\xc5\xb3 (darbuotoj\xc5\xb3) \xc5\xbeinios ir tikslai \xe2\x80\x93 svarb\xc5\xabs veiksniai, nuo kuri\xc5\xb3 priklauso lyderiavimo stiliaus efektyvumas. P. Hersey ir K. Blanchardas mano, kad vadovo santykis su pavaldiniais pereina keturias stadijas, kol pavaldiniai tobul\xc4\x97ja, tod\xc4\x97l vadovai turi keisti savo vadovavimo stili\xc5\xb3._NEWLINE_Pradin\xc4\x97je pasirengimo stadijoje pati tinkamiausia vadovo taktika \xe2\x80\x93 didelis d\xc4\x97mesys darbo u\xc5\xbeduo\xc4\x8diai. Pavaldiniai turi gauti visus nurodymus apie darbo u\xc5\xbeduotis, turi b\xc5\xabti supa\xc5\xbeindinti su organizacijos taisykl\xc4\x97mis ir proced\xc5\xabromis. Nenurodin\xc4\x97jantis vadovas sukelt\xc5\xb3 tarp nauj\xc5\xb3 pavaldini\xc5\xb3 panik\xc4\x85 ir nerim\xc4\x85._NEWLINE_2 stadijoje netinka darbuotoj\xc5\xb3 dalyvavimas valdyme, nes pavaldiniui dar labai svarbi strukt\xc5\xabra. Kai pavaldiniai pradeda suvokti savo u\xc5\xbeduotis, \xc4\xaf u\xc5\xbeduotis orientuotas stilius vis dar i\xc5\xa1lieka pagrindinis, nes pavaldiniai dar nesugeba veikti be strukt\xc5\xabros. Ta\xc4\x8diau lyderio pasitik\xc4\x97jimas darbuotojais ir j\xc5\xb3 pagalba vadovui tur\xc4\x97t\xc5\xb3 r\xc5\xabp\xc4\x97ti did\xc4\x97ti, nes lyderis pradeda juos artimiau pa\xc5\xbeinti ir nori skatinti tolesnes j\xc5\xb3 pastangas. Lyderis turi didinti santyki\xc5\xb3 vaidmen\xc4\xaf._NEWLINE_3 stadijoje darbuotoj\xc5\xb3 sugeb\xc4\x97jimai ir motyvacija laim\xc4\x97jimams yra i\xc5\xa1aug\xc4\x99, ir jie aktyviai ima siekti atsakomyb\xc4\x97s. Lyderiui jau neb\xc5\xabtina grie\xc5\xbetai nurodin\xc4\x97ti. Jis turi b\xc5\xabti visuomet pasireng\xc4\x99s pad\xc4\x97ti ir b\xc5\xabti d\xc4\x97mesingas. Kai pasek\xc4\x97jai pama\xc5\xbeu \xc4\xafgyja vis daugiau pasitik\xc4\x97jimo savo j\xc4\x97gomis, ima savaranki\xc5\xa1kai tvarkytis, \xc4\xafgauna vis daugiau patyrimo, lyderis gali ma\xc5\xbeinti savo param\xc4\x85 ir paskatinimus._NEWLINE_4 stadijoje pavaldiniams daugiau nebereikia direktyv\xc5\xb3 ir jie j\xc5\xb3 nesitiki i\xc5\xa1 vadovo. Jie jau savaranki\xc5\xa1ki. Jei pasirenkamas tinkamas vadovavimo stilius tai jis ne tik motyvuoja darbuotojus, bet ir padeda jiems tobul\xc4\x97ti kaip profesionalams. Toks lyderiavimas dinami\xc5\xa1kas, lankstus, nuolat kintantis.'